Author: x
Last saved by: spano

DOLOŽKA
finančných, ekonomických, environmentálnych vplyvov a vplyvov na zamestnanosť
 
 Prvá časť - Odhad dopadov na verejné financie
 	Návrh zákona, ktorým sa mení a dopĺňa zákon č. 195/1998 Z. z. o sociálnej pomoci v znení neskorších predpisov upravuje podmienky poskytovania, ako aj výšky vybraných druhov peňažných príspevkov na kompenzáciu nasledovne.
 	Pri peňažnom príspevku na kompenzáciu zvýšených výdavkov na diétne stravovanie sa navrhuje diferencovať jeho výšku pri rozličných typoch diét v závislosti od ich nákladovosti v sumách 1000 Sk, 500 Sk a 300 Sk mesačne. Pri predpokladanom počte 65 250 poberateľov by to znamenalo čerpanie finančných prostriedkov vo výške 520 mil. Sk zo štátneho rozpočtu v roku 2004.
Pri peňažnom príspevku na kompenzáciu zvýšených výdavkov súvisiacich s hygienou alebo  s opotrebovaním šatstva, bielizne, obuvi a bytového zariadenia sa navrhuje zvýšiť jeho výšku zo sumy 200 Sk na 300 Sk mesačne. Predpokladá sa, že v roku 2004 by počet poberateľov vzrástol na 145 000, čo by predstavovalo potrebu finančných prostriedkov v roku 2004 vo výške 678 mil. Sk. Súčasne sa navrhuje peňažný príspevok na kompenzáciu zvýšených výdavkov súvisiacich s opotrebovaním šatstva, bielizne, obuvi a bytového zariadenia poskytovať len občanom s ťažkým zdravotným postihnutím, ktorým vznikajú zvýšené výdavky v dôsledku používania pomôcok taxatívne uvedených v prílohe č. 2 návrhu zákona (napr. mechanický alebo elektrický vozík, ortézy, protézy, atď.). Predpokladá sa, že celkový počet poberateľov sa týmto zníži o 79 000, čo predstavuje zníženie objemu finančných prostriedkov o 284,4 mil. Sk.
	Prijatie navrhovaných zmien bude pri predpokladanom počte 66 000 poberateľov predstavovať zníženie objemu finančných prostriedkov na tento peňažný príspevok v roku 2004 o 100 mil. Sk.
	Pri peňažnom príspevku za opatrovanie sa predpokladá, že počet poberateľov stúpne v roku 2004 na 45 000. Pri zachovaní súčasného platného právneho stavu a pri uvedenom počte poberateľov by výdavky na tento peňažný príspevok predstavovali v danom roku sumu 3 743 mil. Sk. Navrhuje sa poberateľom (fyzickým osobám), ktorí zároveň poberajú dávku dôchodkového poistenia s výnimkou sirotského dôchodku a invalidného dôchodku poistenca, ktorý pre dlhodobo nepriaznivý zdravotný stav, má pokles schopnosti vykonávať zárobkovú činnosť od  33 % do 66 %, poskytovať peňažný príspevok za opatrovanie v krátenej výške      2 000 Sk, resp. 2 500 Sk. Uvedenou zmenou dôjde k úspore cca 1 mld. Sk v roku 2004.
  	Predpokladáme, že prijatím navrhovanej zmeny v legislatíve by čerpanie finančných prostriedkov zo štátneho rozpočtu na peňažné príspevky na kompenzáciu sociálnych dôsledkov ťažkého zdravotného postihnutia v roku 2004 bolo na úrovni cca 5 mld. Sk. V tejto sume nie je zahrnutý vplyv opatrení prijatých v právnych normách iných rezortov (napr. zdravotná starostlivosť, koncesionárske poplatky), ktoré nie je možné priamo predpokladať ani kvantifikovať. Ak by nebola prijatá navrhovaná právna úprava, v roku 2004 by bolo treba na oblasť peňažných príspevkov na kompenzáciu vynaložiť celkovo cca 6,5 mld. Sk.
  
Druhá časť - Odhad dopadov na obyvateľov, hospodárenie podnikateľskej sféry a iných právnických osôb
	Predložený návrh zákona nepredpokladá negatívny dopad na obyvateľov, hospodárenie podnikateľskej sféry a iných právnických osôb.

Tretia časť - Odhad dopadov na životné prostredie
	Predložený návrh zákona nepredpokladá negatívny dopad na životné prostredie na miestnej, regionálnej i celoslovenskej úrovni.
 
Štvrtá časť - Odhad dopadov na zamestnanosť
        V prípade, ak výkon štátnej správy na územných úradoch sociálnych vecí a služieb zamestnanosti a na Ústredí sociálnych vecí a služieb zamestnanosti Slovenskej republiky budú vykonávať zamestnanci, ktorí túto činnosť vykonávajú na okresných a krajských úradoch, navrhnutá právna úprava nebude mať vplyv na zamestnanosť.